Ameln
Store norske leksikon,Historie,Historiske hjelpevitenskaper,Slektsforskning og genealogi,Norske slekter
Ameln er en norsk og svensk slekt som kan føres tilbake til Johann Ameln (1620–1687), bosatt i Höxter i Westfalen, Tyskland. Slekten kom til Norge med hans sønnesønn, regimentsfeltskjær Reinholdt Ameln (1703–1748). Han døde i Bergen, og etterslekten har særlig vært knyttet til denne byen.
Sønnen Christian Gerhard Ameln (1735–1806) var kjøpmann og stadthauptmann i Bergen. Han var farfar til blant andre Christian Gerhard Ameln d.y. (1809–1872), som i 1838 startet eget firma med kjøp og salg av sild og salt. I 1850-årene utvidet han virksomheten til Stockholm, og dette firmaet, som lenge ble drevet av sønnen Carl Henrich Adolph Ameln (1842–1906), ble ved dennes død av hans sønner omdannet til Aktiebolaget Bröderna Ameln (ABBA, senere Abba Seafood, fra 2014 Orkla Foods Sverige AB; se Orkla ASA), som i dag er et av Sveriges største næringsmiddelforetak. Carl H. A. Ameln ble stamfar til slektens svenske grener.Christian G. Ameln d.y. var også farfar til overrettssakfører, dispasjør og stortingsmann Henrik Ameln (1879–1961). Les mer i Store norske leksikon genealogi Litteratur Ameln, Henrik: Familien Ameln, 1954